1. ปัจจัยความเสี่ยง

ความเสี่ยงอันเกิดจากการพึ่งพาลูกค้ารายใหญ่

บริษัทฯ มีลูกค้ารายใหญ่ 4 ราย ได้แก่ บริษัท สหพัฒนพิบูล จำกัด (มหาชน) บริษัท
ปูนซิเมนต์ไทย จำกัด (มหาชน) บริษัท คาราบาวตะวันแดง จำกัด และบริษัท ไลอ้อน
(ประเทศไทย) จำกัด ซึ่งมีสัดส่วนรวมทั้งหมดเป็น 49.05% ของรายได้ทั้งหมด

ในสภาวะการแข่งขันปัจจุบัน บริษัทฯ มีโอกาสสูญเสียลูกค้าดังกล่าว
หรืออาจสูญเสียรายได้บางส่วนจากลูกค้าเหล่านี้
ซึ่งอาจจะกระทบต่อผลการดำเนินงานและรายได้ของบริษัทฯ

อย่างไรก็ตาม ลูกค้ารายใหญ่ 3 ใน 4 ราย เป็นลูกค้าของบริษัทฯ มาเป็นเวลานานกว่า 10 ปี
อีกทั้งบริษัทฯ ยังคงมุ่งมั่นในการพัฒนาคุณภาพของงานและบริการต่อลูกค้าอย่างต่อเนื่อง บริษัทฯ
เชื่อมั่นว่าลูกค้ารายใหญ่ทั้ง 4 รายนี้ จะยังคงให้ความไว้วางใจและใช้บริการของบริษัทฯ
ต่อไปในอนาคต

ความเสี่ยงอันเกิดจากการหาบุคลากรที่มีความชำนาญเฉพาะด้าน

ธุรกิจโฆษณาเป็นธุรกิจที่ค่อนข้างมีข้อจำกัดในเรื่องของการพึ่งพากำลังมันสมองของคนเป็นทรัพยากรหลัก
ซึ่งบุคลากรที่มีความชำนาญและความสามารถเป็นพิเศษทางด้านความคิดสร้างสรรค์และการวางแผนงานการสื่อสารนั้น
นับว่ามีจำนวนค่อนข้างน้อย

ดังนั้น เพื่อการแก้ไขปัญหาดังกล่าว บริษัทฯ จึงมุ่งเน้นในการพัฒนาศักยภาพของทีมงานในทุกระดับ
ด้วยการจัดอบรมพนักงานอย่างต่อเนื่องเพื่อเสริมสร้างขีดความสามารถ
เตรียมความพร้อมสู่การบริหารงานและการบริการลูกค้าเพื่อให้เกิดประสิทธิภาพและประสิทธิผลสูงสุด
โดยเฉพาะการจัดฝึกอบรมเชิงปฏิบัติ (Workshop)
เกี่ยวกับวิธีการวางแผนงานกลยุทธ์ทางการสื่อสาร
การคิดเชิงสร้างสรรค์ในทุกขั้นตอนของการทำงาน
และการรับมือกับตลาดยุคใหม่ที่เน้นระบบสารสนเทศ (Information Technology)
โดยได้จัดให้มีการฝึกอบรมปูพื้นฐานความรู้ความเข้าใจ และการประยุกต์ใช้สื่อดิจิตัล
และสื่อใหม่ให้เกิดประโยชน์สูงสุดในการดำเนินงาน

บริษัทฯได้ให้ความสำคัญกับทรัพยากรบุคคลด้วยการสนับสนุนให้พนักงานมีโอกาสได้พัฒนาทักษะต่าง ๆ
เกี่ยวกับงาน พร้อมทั้งเปิดกว้างโลกแห่งการเรียนรู้ไม่ว่าจะเป็นการจัดสัมมนาภายในองค์กร
การเชิญวิทยากรผู้เชี่ยวชาญและทรงคุณวุฒิทางด้านต่าง ๆ มาเป็นวิทยากรฝึกอบรม
รวมทั้งการสนับสนุนส่งพนักงานไปเรียนรู้และดูงานต่างประเทศเพื่อเพิ่มพูนขีดความสามารถทางการแข่งขันในระดับสากล

ความเสี่ยงจากการลงทุน

บริษัทฯ ร่วมลงทุนในกิจการของบริษัทในกลุ่มที่ดำเนินธุรกิจประเภทเดียวกัน
รวมทั้งกระจายไปในธุรกิจอื่นที่เกี่ยวเนื่องกันหรือเอื้อประโยชน์ต่อกัน
รวมทั้งเป็นการลงทุนเพื่อกระจายความเสี่ยง
ถึงแม้โครงสร้างการถือหุ้นในบางบริษัทที่ร่วมลงทุนจะถือหุ้นในลักษณะไขว้กันหรือย้อนกลับกัน
แต่บริษัทฯ ก็ไม่มีอำนาจควบคุมกิจการในบริษัทที่ลงทุน
การบริหารงานของบริษัทดังกล่าวขึ้นอยู่กับคณะกรรมการของแต่ละบริษัทในการบริหารและตัดสินใจ

บริษัทฯ ได้รับผลตอบแทนจากการลงทุนในรูปของเงินปันผล กรณีบริษัทใดประสบผลขาดทุน บริษัทฯ
ก็มีการตั้งค่าเผื่อผลขาดทุนจากการด้อยค่าในเงินลงทุนไว้ในงบกำไรขาดทุนของบริษัทฯ

ความเสี่ยงทางด้านอัตราดอกเบี้ย

ความเสี่ยงทางด้านอัตราดอกเบี้ยเกิดขึ้นจากการเปลี่ยนแปลงอัตราดอกเบี้ยในตลาดอันจะมีผลกระทบต่อรายได้
ดอกเบี้ยและค่าใช้จ่ายดอกเบี้ย และกระแสเงินสดในปีปัจจุบันและในอนาคต

ณ วันที่ 31 ธันวาคม 2547 และ 2546 บริษัทฯ
ไม่มีเงินกู้ยืมหรือหนี้สินที่ต้องจ่ายดอกเบี้ยเป็นจำนวนเงินที่มีสาระสำคัญ
ดังนั้นปัจจุบันบริษัทฯจึงไม่มีความเสี่ยงเกี่ยวกับการเปลี่ยนแปลงของอัตราดอกเบี้ยที่เป็นนัยสำคัญ

ความเสี่ยงด้านการให้สินเชื่อ

บริษัทฯ มีนโยบายการให้สินเชื่ออย่างระมัดระวัง โดยมีการทำสัญญาหรือเอกสารรับรอง
ในการให้สินเชื่อต่าง ๆ อีกทั้งยังมีการติดตามการชำระเงินของลูกหนี้การค้าอย่างใกล้ชิด
จึงคาดว่าจะไม่ได้รับความเสียหายอย่างเป็นสาระสำคัญจากการติดตามและเรียกเก็0บหนี้